
Alain Ah-Vee,  Prezidan Konferans de pres
Pu nu dan Lalit, sa size ledikasyon pe preokip buku zanfan, ek buku dimunn an zeneral. Nu panse ki piblik ena tu drwa pu konn tu done sa problem-la ek konn nu pwin-devi lor sa size-la. 
Merkredi dernye lor televizyon Minis Obeegadoo ek MBC finn ofer piblik enn miz-an-senn ki nu kalifye de revoltan. Program-la finn expoz lobzektif emisyon Tele objectif; setadir fer propagann kri-kri. Nu finn tann enn sel son laklos tu long sa enn-er-tan-ed-mi sa program-la. Li ti enn prezantater ki les Minis donn so lopinyon lor seki pe pase dan primer, kan pena reprezantan sindika prezan pu reponn. Remarke li les Minis expoz so Plan pu enn sistem admisyon ki pu repoz buku lor rezyonalizasyon “a enn met pre” san dimann Minis-la ki bann kolez konfesyonel ki pu eparpiye partu dan Moris pu kapav swazir 50% plas lor zot prop kriter. 

Depi inpe letan nu pe truve ki Tele objectif  pe fer tann selman pwin-devi patrona ek guvernman, ubyen seki reprezant zot laliyn. Nu kondann MBC pu sa kalite pratik la.

Ram Seegobin, lor bann dinamik ki sistem Obeegadoo pu amene 

Merkredi swar avek buku pasyans nu finn ekut Minis Obeegadoo pu enertan. Nu konstate ki Minis Obeegadoo finn paret byen konfyan lor bann dispozisyon pu admisyon. Li pa pe antisip okenn problem. Me si li finn paret konfyan se sirtu parski li finn evit koz lor bann eleman kontroversab dan so Plan. Nu finn etidye enpe sa bann dispozisyon-la - ek ena bann dinamik byen danzere, dan sa bann dispozisyon pu admisyon pu lane prosenn.

Nu konstate ki admisyon pu fer onivo bann zonn. Admisyon pu fer dan bann kolez deta egzistan ek nuvo, dan bann kolez konfesyonel ek nuvo. Posibleman dan nuvo MGI, ek osi dan bann kolez prive. Pandan plis ki enertan, Minis Obeegadoo finn evit totalman mansyonn komye kolez konfesyonel pu ena dan sak zonn. Kot zot pu ete? Eski pu ena bann nuvo MGI? Pa finn ena okenn mansyon. Seki Minis Obeegadoo finn dir dapre li, parski pa pu ena admisyon Form I dan bann swadizan Star Colleges, dapre Minis Obeegadoo, bann paran pu konsidere tu kolez Form I - V pu mem nivo. Enn fwa ki finn ekart bann swadizan kolez Star, tu leres dapre Minis Obeegadoo pu mem nivo. 

Premyeman li pa exak. Li pa vre. Mem si zot ti mem nivo, zot pa de mem natir. Onivo sak zonn pu ena kolez deta, kolez konfesyonel, kolez MGI, kolez prive. Alor zot pa mem natir! Demand pu sak kolez, onivo sak zonn pu inflianse, malerezman, par bann konsiderasyon relizye ek mem kominal. Sa amenn nu ver enn dinamik segregasyonis onivo sak zonn. 

Nu remarke ki Minis Obeegadoo ek montaz Teleobjectif, finn met buku lanfaz lor kompyuter, enn “loziszyel espesyal” ki pu kalkil bann distans ant kolez ek lakaz bann dimunn a “enn met pre”. Premyerman, nu truv tusala ase ridikil, parski eski li distans an liyn drwat ubyin marse?  Evidaman, lanfaz-la finn mete lor loziszyel, kompyuter - enn lanfaz pu donn enn laparans enn lobzektivite. Kan ena pu swazir ant bann zanfan ki finn gayn mem agriged e ki finn gayn mem kolez, ek pena ase plas, se pa Minister ki pu desid sa, ondire enn loziszyel ki pu desid-sa. Obzektivite-la, anfet li selman pu 50% admisyon dan ka bann kolez konfesyonel ek prive. Lot 50% admisyon par egzanp dan bann kolez konfesyonel ek prive, zot pa pu ena pu respekte ni greding, ni distans, mem pa zonn. Lot 50%-la, li pu lib totalman. Alor sa laparans obzektivite ki loziszyel pu done, li enn laparans virtyel, parski bann paran kuma pu kone lekel bann zanfan pu tom dan lekel 50%. Minis Obeegadoo pe kuyonn limem alafin. 

Dezyem dinamik ki nu truve se enn dinamik de klas. Parski kan pu nepli ena admisyon dan bann Form I dan bann swadizan Star Colleges, pu ena enn tandans pu enn elit ekonomik, ek enn elit entelektyel pu al ver bann kolez prive peyan. Pu ena mem lefe kuma ena dan lasante, kot ena 20% dimunn dan Moris ki al zis dan klinik. Nu pu kumans ena bann dinamik pu enn deteryorasyon nivo bann lekol pu lemoman gratis. 

Pu termine ena enn trwazyem dinamik ki nu truve dan sa bann dispozisyon-la. Sann-la al dan enn direksyon pu fer ledikasyon vinn peyan ek bann kolez Form VI. Si dan 2-3-an ledikasyon vinn obligatwar, alors sa li pu res gratis, parski li obligatwar li oblize gratis. Nu kreyn ki avek sa separasyon Form VI,  pli divan Guvernman vinn dir: “bon nu commitment se pu donn ledikasyon ziska laz 16 an, si u ule kontinye ziska Form VI, sa li pu peyan”. Li pa enn prose dintansyon ki nu pe fer guvernman. me nu pe baz nu-mem lor oryantasyon Guvernman, par e.g dan sekter lasante. Dan mem semenn kot Obeegadoo pe vinn explik bann dispozisyon admisyon, zot finn anonse ki lasante ki ti gratis ziska ler, dan enn serten mezir pe vinn peyan byento. 

Alor dan bann dispozisyon pu admisyon lane prosenn, nu truv sa 3 dinamik-la; enn dinamik segregasyonist, enn dinamik byen danzere ki pe trakas nu buku. Dezyem dinamik ki pe aprofondi enn sistem de klas onivo ledikasyon, enn trwazyem dinamik ki pe al dan direksyon, enn form privatizasyon. 

Nu osi kreynd malgre konfyans ki Minis Obeegadoo paret ena, kan pu ariv Desam sa lane-la, kan pu ariv Zanvye lane prosenn, pu ena bann tansyon pu lor sa tranzisyon depi enn sistem ranking ki pa ti  bon, ki ti atros, me ki gradyelman dimunn ti truv li ase obzektif eksepte pu 50% plas rezerve. Me asterla ena enn nuvo sistem, e nu konsidere dan sa nuvo sistem-la, ena bann dinamik ki pa al dan enn bon direksyon, me se bann dinamik ki potansyelman kapav kree problem. 

Lindsey Collen, lor propozisyon LALIT

Propozisyon Lalit pu enn sistem kota dan sistem Ledikasyon ki viz plis egalite e nivelman ver-le-o.

An prefas, mo ti pu kontan dir ki lane dernyer kan Minis Obeegadoo ti fer so lansman, li ti fer enn lapel a tu diferan lorganizasyon dan pei pu rankontre li, donn bann propozisyon. 

Nu ti diskit li dan Lalit e nu ti aksepte so propopzisyon. Nu ti avoy li enn let pu responn a sa lof pu zwenn diferan lorganizasyon. Minis Obeegadoo pa finn reponn nu let me. Nu finn remarke ki zur apre zur, semenn apre semenn  Minis Obeegadoo finn zwenn bann sosyete relizye e kominalo-relizye. Sa finn fini donn enn indikasyon ki li anvi al dan bann dinamik ki kamarad Ram Seegobin finn mansyone. Li pa enn zafer par azar, li enn zafer ki swiv dan lozik so politik e politik so guvernman.

Dan Lalit nu pe re-iter nu propozisyon. Li an trwa layer e li enn propozisyon ki viz 5 zafer.

Premyerman, nu propozisyon viz pu re-os nivo ledikasyon an zeneral.  Savedir re-os li dan tu bann lekol, sa nu bi dan sa propozisyon la. Plan Obeegadoo pena okenn propozisyon dinamik pu re-os anzeneral nivo ledikasyon. 

Dezyeman, pu evit tu form diskriminasyon. Plan Obeegadoo tuzur kit laport gran uver pu sa kalite diskriminasyon.

Trwazyem bi, se pu met konpetisyon su kontrol sosyal, savedir paran enn kote, profeser enn kote, zelev la-mem e redwir degre konpetisyon. Tandis ki avek sa nuvo sistem ki Obeegadoo pe propoze pu ena enn konpetisyon ase atros ki shifte depi bann Star School ziska dan klas travayer; ant bann lekol deta ek bann lekol prive ki dan enn leta ase delabre kuma Minis li-mem admet. Nu pe propoz kiksoz ki pu fer konpetisyon vinn su kontrol tu dimunn.

Katriyem, nu propozisyon viz pu gard ek ogmant partisipasyon bann elit dan sosyete dan sistem nasyonal. Nu viz pu fer enn sel sistem nasyonal, sa pu enn rezon evidan. Nu pa krwar ki enn zanfan sink-an ti bizin fini kas dan enn sistem karst : kot bann dimunn ris al dan enn sistem lekol pu enn karst - bann proprieter, bann manejer, bann profesyonel - ek lerla ena enn lot karst - bann teknisyen, travayer kuma tu dimunn dan sa lasam-la. Plan Obeegadoo al direkteman dan sa kalite dinamik la.

Sinkyem, nu anvi evit tu sa bann kalite sistem, inpe honteux pu klasifye enn landrwa kuma enn landrwa a problem kuma ZEP fer. Li met enn la-ont lor enn landrwa. Nu anvi enn sistem ki re-os tu bann lekol, san ki ena sa kalite labelling pu enn landrwa.
Ala ki nu propozisyon viz pu fer.

Premye layer nu propozisyon. O-nivo Form VI nu pe propoze ki sak kolez deta gayn enn kota pu laburs pu al aprann dan Langleter, Lostrali, Kanada - tu bann laburs ki Guvernman santralize - lor enn sistem kota. Savedir ninport ki kolez deta Form VI pu gayn so par bann laburs deta. Bann kolez prive ubyen konfesyonel, lor kondisyon ki zot sign-up, zot pran langazman ki zot pa pu fer diskriminasyon lor baz ras ek relizye, zot aksepte kontrole par enn lalwa anti-diskriminatwar, lor sa kondisyon-la ki zot kapav kalifye pu sa laburs iniversite deor. 

Sa pu ena de lefe, li pu egaliz nivo tu bann kolez Form VI ek osi li pu al dan direksyon pu donn enn riward pu non-diskriminasyon. Sa pu osi inifye sistem-la.

Dezyem layer ni propozisyon pu sistem kota: bann kolez Form V kan pe aplay pu al dan Form VI, sak kolez Form V Guvernman, bizen ena so kota pu al dan Form VI. Sa pu ena mem lefe onivo kolez Form V. 

Trwazyem layer dan sa sistem kota. Sa ti deza ena enn muvans depi lezot Minis ledikasyon, depi lepok Parsuramen-mem ti ena sa, lerla li finn ogmante su dernye Minis ledikasyon. Se pu enn sistem kota par lekol primer; pu premye swa dan kolez; enn kota par lekol primer pu bann zanfan ki gayn A ubyin 5A. So bi ladan, se nu asyum, ki intelligence, sa li enn asompsyon syantifik,  se ki intelligence li partaze egalman dan tu landrwa ek dan tu lekol. Alor mem proporsyon pu gayn zot premye swa kolez kan zot rant dan Form I. Sa sistem kota-la, pa bizen enn zafer rizid net, kapav ena osi bann zafer over and above, kuma enn riward pu enn lekol ki finn vinn outstanding, ubyen enn kolez ki finn vinn outstanding. Savedir ena sertenn laburs ki kapav  free floating kot li pli bon li al aterir laba.

Sa sistem la li enn sistem ki al dan enn direksyon egalite, li al da direksyon re-os partu avek nivelman par le Haut. Li osi enn de-incentive pu diskriminasyon. Nu bizen rapel ki tu sa bann problem lor 50% plas rezerve vini kan bann kolez konfesyonel finn formelman refiz sign-up pu enn zafer ki zot pa pu fer diskriminasyon lor baz ras ek relizyon. Zot finn refiz aksepte sa. Nu ankor pe dir ki seki pu aksepte ki li pa pu fer diskriminasyon ras ek li pa pu fer diskriminasyon relizyon, li, li kapav gayn tu sa bann zafer ki Guvernman pe propoze-la. 

Kan problem pu leve lafin lane e kumansman lot lane, sa kalite problem striktirel dan enn sosyete-la, dan enn moman kot tu bann pri pe monte kumsa, kan tu dimunn ena enn lakoler intans, zot bann problem ki ena bann dinamik, ki nu dan Lalit nu kalifye danzere pu sosyete. Nu truv ki Minis Obeegadoo byen kone ki li danzere, samem kifer li bizen ena enn miz-an-senn.  Ekrir mo par mo pu Richard Ramasawmy dimann bann kestyon “kuma u pu fer dimunn kone”....” An mo ena enn newsletter”  “an... mo ena enn dan mo lame”. Tu dimunn finn truv sa. Enn miz-an-senn mo-a-mo. Mo krwar depi lepok Moorba lafin lane 70, nu pa finn truv enn zafer osi telegide kumsa. Nu kone kifer, parski li devet konn danze ki pe get li dan figir. Sa danze-la pa zis pu li sa. Li pu nu tu.

Ashok Subron, lor muvman revandiksyon profeser primer

Seki nu finn truve Merkredi swar kan Minis Obeegadoo ti lor plaform emisyon teleobjectif ek kan paralelman nu finn truv reprezantan sindika profeser finn bizen al manifeste divan MBC, li dan enn sertenn sans expoz problem ki ena lor plan reform Obeegadoo ek latitid guvernman vizavi bann dimunn ki travay pu anseyn nu bann zanfan.

Pu Lalit nu truv li imposib ena enn reform dan sekter ledikasyon, enn sanzman mazer dan sistem ledikasyon, san pran an konsiderasyon nesesite kree enn bon kondisyon travay de sa bann milye profeser ki fer ledikasyon bann zanfan.

Ena plis ki enn banane Minis Obeegadoo finn prezant so plan reform, e li finn sistematikman refiz dyalog ek negosyasyon. Purtan se li ki finn komandit enn rapor pu etidye sa size-la. Donk zordi kan ena iminans enn aksyon indistriyel dan sekter ledikasyon primer. Lalit dir ki se Steve Obeegadoo ki port total responsabilite de sa aksyon indistriyel ki pe vini. Nu remarke dan sa program lor televizyon, Minis Obeegadoo finn dir aster ki sindika finn deklar litiz, asterla li sipoze pare pu zwenn zot. Li importan pu fer resortir ki Minis Obeegadoo ek Guvernman MSM-MMM pe kasyet deryer lalwa Industrial Relations Act (IRA) ki ti vote su rezim Parti Travayis-PMSD dan bann lane 70 pu kas lerin bann sindika.  Minis Obeegadoo pe kasyet deryer sa lalwa e pe fer bann menas represyon dan pir stil bann rezim represif PT-PMSD, ki purtan MMM ek Steve Obeegadoo mem finn konbat avan! 

Nu pas enn sever miz an gard a Steve Obeegadoo kont tu tantativ pu servi represyon kont bann anseynman dan sekter primer dan kad zot aksyon indistriyel. 

Avan nu termine,  nu truv li importan komant lor enn deklarasyon ki Minis Gayan finn fer avan yer, kan li ti invite dan enn seminer sindikal lor NEPAD. Seminer-la ti organize par Mauritius Labour Congress (MLC) kot ti ena reprezantan sindikal, ek lasosyasyon edikatif uvriyer dan Lafrik antye. Minis Gayan finn fer enn sorti an reg kont bann sindika e finn dir fode ena go-slow ek lagrev, parski sa pe gat limaz pei. Anmemtan ki Minis Gayan finn fer sa deklarasyon-la, dan so mem diskur li finn evok posibilite ki kapav pu ena nesesite pu bes lapey ek kondisyon travay, de lansamb bann travayer Morisyen. Dan Lalit nu kalifye intervansyon Minis Gayan dan sa seminer sindikal-la, kuma enn intervansyon isterik, kot li mem abiz de lospitalite ki muvman sindikal finn ofer li. Latitid otoriter ek represif Minis Gayan  pa etonn nu ditu, etan done ki se li ki finn parenn introdiksyon lalwa anti-demokratik Prevention of Terrorism Act (POTA) dan Moris kumansman sa lane la.

Pu termine Lalit fer enn lapel a tu bann sindika e tu federayon sindikal pu sutenir revandikasyon bann anseynan primer. Me anmemtan nu deplor latitid sekter ek oportinist ki FPU (Federation of Progressive Union) finn adopte, dan enn let ki li finn sumet a Minis Obeegadoo. 

